Tot a punt per a la celebració aquest dissabte de la 46a edició de la Gala de l'Esport de Gandia
28 novembre 2024

## Tot a punt per a la celebració aquest dissabte de la 46a edició de la Gala de l'Esport de Gandia28 novembre 2024Última actualització: 28 novembre 2024

![](../gestion/img/ec492c1d128adc5309e50959e1a4ea587b885049235a0cff05c105d5d838874b.jpg)  
  

El regidor Delegat d'Esports, **Jesús Naveiro**, ha presentat aquest matí la **46a edició de la Gala de l'Esport,** un dels esdeveniments més destacats del calendari esportiu local. “Aquesta Gala no només premia els èxits esportius, sinó que reivindica els valors que representa l'esport: esforç, treball en equip, respecte i superació”, ha destacat.

  
La Gala tindrà lloc el pròxim dissabte 30 de novembre, a les 20.00 hores, al Teatre Serrano, un espai emblemàtic que serà l'escenari perfecte per a retre homenatge a l'esforç, la dedicació i els èxits dels esportistes i clubs de Gandia.

  
En aquesta edició es reconeixerà el talent i la constància de 39 clubs i de més d’un centenar d’esportistes. Al llarg de la vetlada, es lliuraran guardons en diverses categories que destaquen les contribucions al món esportiu local:

Millor Trajectòria Esportiva de la Temporada, en honor a un any esportiu excepcional.  
Millor empresa col·laboradora, en agraïment a les entitats que donen suport i promouen l’esport a Gandia.  
Tècnic de l’Any, per a destacar el lideratge i l’excel·lència tècnica.  
Premi "Damià Català", dedicat a persones o entitats que han realitzat aportacions significatives a l’esport local.

  
A més, enguany s’incorpora un nou guardó, el Premi a la Superació, que posarà en valor històries d’esforç personal que inspiren tota la comunitat. La nit culminarà amb el reconeixement més esperat: els millors esportistes del 2024, el guardó més prestigiós de la gala.

  
La presentació anirà a càrrec de Xavi Blasco i Marina Vallés, i comptarà amb l’actuació del Club de Gimnàstica Artística Educasport i l’acadèmia de dansa Sonsoles Borja, que aportaran un toc artístic i emotiu a l’esdeveniment.

  
El regidor ha convidat tota la ciutadania a sumar-se a aquesta celebració de l’esport, que serà retransmesa en directe a través del canal de YouTube de l’Ajuntament i Telesafor.

[Twittear](https://twitter.com/share)